અમદાવાદ: ૧ એપ્રિલ, ૧૯૪૭થી સમગ્ર દેશમાં પ્રથમ વખત અમદાવાદમાં જાહેર પરિવહન સેવા એટલે કે અમદાવાદ મ્યુનિસિપલ ટ્રાન્સપોર્ટ સર્વિસનો પ્રારંભ થયો હતો. શહેરી પરિવહન સેવામાં ‘લાલ બસ’ની ગૌરવગાથા હતી. પરંતુ એએમટીએસને રાજકારણનો એરૂ આભરી જતા તેનો વહીવટ એટલી હદે કથળી ચૂક્યો કે એક સમયે કોર્પોરેશન આ સંસ્થાને ખંભાતી તાળા મારી દેવાનું હતું. સિત્તેર વર્ષનો જાહેર પરિવહનનો વિશાળ અનુભવ પણ સત્તાધીશોને આપસી ટાંટિયાખેંચથી ઉતારુઓને સારી બસ સેવા અપાવી શક્યો નથી. કોર્પોરેશને છેલ્લા પાંચ વર્ષમાં એએમટીએસને રૂ.૧૨૩૫.૩૬ કરોડની આર્થિક લોનની કાખઘોડી આપતા એએમટીએસ બસના પૈડાં રસ્તા પર દોડી રહ્યા છે.